## Eelnõu

N A R V A L I N N A V A L I T S U S

KORRALDUS

Narva ................. 2021 nr ....…...........

**Kraavi tn 1 kinnistu jagamine**

**1. Asjaolud ja menetluse käik**

Kraavi tn 1 (51101:002:0060) on Narva linna omandis olev kinnistu (registriosa nr 3406809), pindalaga 5725 m2 ja maa sihtotstarbega sotsiaalmaa - "ühiskondlike ehitiste maa 100%", kus asub Narva Eesti Gümnaasium.

Narva Linnavalitsuse 17.03.2020 korraldusega nr 209-k on kehtestatud "Kraavi tn 1 maa-ala" detailplaneering (põhijoonis lisatud). Planeeringu eesmärk on Kraavi tn 1 krundil asuva olemasoleva gümnaasiumi hoone osaline lammutamine, krundi jaotamine ning ehitusõiguse määramine uue riigigümnaasiumi ja põhikoolihoone koos võimlaga ehitamiseks.

Planeeringuga on kavandatud Kraavi tn 1 katastriüksuse jagamine kolmeks eraldiseisvaks krundiks - kaks ühiskondlike ehitiste maad ning üks transpordimaa.

Narva Linnavalitsuse Kultuuriosakond, kelle bilansil on Kraavi tn 1 kinnistu, edastas Arhitektuuri- ja Linnaplaneerimise Ametile 29.03.2021 kirjaga nr 3.1-10/2876 taotluse algatada aadressil Kraavi tn 1 kinnistu jagamise vastavalt kehtestatud detailplaneeringule.

Uute kruntide tekkimisel määrab kohalik omavalitsus oma otsusega moodustatavatele maaüksustele vastavalt maakatastriseadusele ja ruumiandmete seadusele koha-aadressi ja maa sihtotstarbe.

Kraavi tn 1 maaüksus on saadud riigilt Narva linna munitsipaalomandisse sihtotstarbega "sotsiaalmaa 100%". Maarereformi seaduse § 25 lõike 3 kohaselt võib kohaliku omavalitsuse üksus munitsipaalomandisse antud hoonestamata sotsiaalmaa sihtotstarvet muuta, nimetatud maad võõrandada või kasutusvalduse või hoonestusõigusega koormata kümne aasta jooksul arvates maa andmisest üksnes valdkonna eest vastutava ministri loal. Kuna Kraavi tn 1 maaüksus anti üle Narva linnale 1998 aastal, s.t et sellest on möödunud rohkem kui kümme aastat, siis antud juhul ei kohaldata maareformi seaduse § 25 lõike 3 sätteid.

**2. Õiguslikud alused**

2.1 Maakorraldusseaduse § 3 lõike 1 kohaselt maakorralduse läbiviimine linna või valla territooriumil kuulub kohaliku omavalitsuse pädevusse;

2.2 Narva Linnavalitsuse 17.03.2020 korraldusega nr 209-k kehtestatud "Kraavi tn 1 maa-ala" detailplaneering;

2.3 Maakatastriseaduse § 18 lõike 1 punkti 2 kohaselt linna- või vallavalitsus määrab katastriüksusele sihtotstarbe detailplaneeringu koostamise kohustuse korral kehtestatud detailplaneeringu alusel;

2.4 Ruumiandmete seaduse § 54 lõike l järgi on koha-aadressi määraja linna- või vallavalitsus.

**3. Otsus**

Kinnitada kehtestatud "Kraavi tn 1 maa-ala" detailplaneeringu alusel Kraavi tn 1 kinnistu jagamine ning määrata moodustatavatele maaüksustele detailplaneeringu järgi:

3.1 Pos.1 – koha-aadress Hariduse tn 10, maa sihtotstarve sotsiaalmaa - ühiskondlike ehitiste maa (016; Üh);

3.2 Pos.2 – koha-aadress Kraavi tn 1, maa sihtotstarve sotsiaalmaa - ühiskondlike ehitiste maa (016; Üh);

3.3 Pos.3 – koha-aadress Hariduse jalgtee, maa sihtotstarve transpordimaa (007; L).

**4. Rakendussätted**

4.1 Korraldus jõustub teatavakstegemisest.

4.2 Käesoleva korralduse peale võib esitada Narva Linnavalitsusele väide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

Katri Raik

Linnapea Üllar Kaljuste

Linnasekretär